Oona Kettunen

**Oona Emilia Kettunen** (s. 10. helmikuuta 1994 Espoo) on suomalainen hiihtäjä, tutkija ja liikuntatieteen tohtori. 

Ennen keskittymistään maastohiihtoon Kettunen oli kestävyysjuoksija, joka edusti Karhulan Katajaisia. Vuoteen 2005 asti hän edusti Vehkalahden Veikkoja. Kettusta valmensi juoksussa hänen äitinsä Saila Kettunen yhdessä Jukka Keskisalon kanssa ja aikaisemmin häntä valmensi myös Eero Partanen.

## Kestävyysjuoksu

Kettunen sijoittui yhdeksänneksi alle 18-vuotiaiden MM-kilpailuissa Lillessä 2011 2&nbsp;000 metrin estejuoksussa alle 18-vuotiaiden Suomen-ennätysajalla 6.34,71. Hän sijoittui seitsemänneksi 3&nbsp;000 metrin estejuoksussa alle 20-vuotiaiden MM-kilpailuissa Barcelonassa 2012 ajalla 10.03,15. Samalla hän paransi ennätystään kisaviikolla 14 sekuntia.  Kettunen osallistui Barcelonan MM-kisoissa myös 1&nbsp;500 metrille sijoittuen alkuerässään yhdeksänneksi ajalla 4.29,60 ja pudoten jatkosta. Alle 20-vuotiaiden EM-kilpailuissa Rietissä 2013 Kettunen voitti kultaa estejuoksussa ajalla 9.45,51 ja hopeaa 5&nbsp;000 metrin juoksussa ajalla 16.03,79. Kalevan kisoista Kettunen on saavuttanut yhteensä viisi mitalia.

Lokakuussa 2013 Kettunen juoksi Vantaalla puolimaratonin aikaan 1.14.08, mikä oli paras kyseisen matkan suomalaistulos 13 vuoteen. Hän paransi juoksussa omaa ja 19-vuotiaiden Suomen ennätystään noin neljällä minuutilla.

Kettunen kärsi lukuisista loukkaantumisista ja muun muassa lonkkavaivasta ja ilmoitti vuoden 2018 kesällä keskittyvänsä jatkossa hiihtoon.

### Ennätykset

### Arvokilpailusijoitukset
* Alle 20-vuotiaiden MM-kilpailut
** 3&nbsp;000 metrin estejuoksu: seitsemäs 2012
* Alle 18-vuotiaiden MM-kilpailut
** 2&nbsp;000 metrin estejuoksu: yhdeksäs 2011
* Alle 20-vuotiaiden EM-kilpailut
** 3&nbsp;000 metrin estejuoksu: kultaa 2013
** 5&nbsp;000 metrin juoksu: hopeaa 2013

### Aikuisten SM-mitalit
* Kalevan kisat
** 3&nbsp;000 metrin estejuoksu: hopeaa 2012, 2013
** 5&nbsp;000 metrin juoksu: hopeaa 2012
** 10&nbsp;000 metrin juoksu: kultaa 2013, hopeaa 2014
* Sisäratojen SM-kilpailut
** 1&nbsp;500 metriä: kultaa 2013, hopeaa 2014
** 3&nbsp;000 metriä: kultaa 2013 ja 2015, hopeaa 2014, pronssia 2012
* Maantiejuoksun SM-kilpailut
** kultaa 2015

## Maastohiihto
Kettunen on kilpaillut myös maastohiihdossa, josta hänellä on kahdeksan nuorten SM-mitalia. Hiihdossa hän edustaa Pohti Ski Teamiä. Aiemmin hän on edustanut hiihdossa Lempäälän Kisaa, Kymin Koskenpoikia ja Vehkalahden Veikkoja. Hän kilpaili ensimmäisen kerran maailmancupissa 8. maaliskuuta 2015 Lahdessa 10 kilometrin perinteisen hiihtotavan kisassa, jossa hänen sijoituksensa oli 57:s. Hänen paras sijoituksensa maailmancupin kilpailuissa on 44:s 26. maaliskuuta 2023 Lahdessa käydyssä 20 kilometrin perinteisen hiihtotavan yhteislähtökilpailussa. Ski Classics -kilpailusarjassa Kettunen edusti kaudella 2022-23 Team Kaskipuuta.

## Opinnot
Kettunen valmistui liikuntatieteiden maisteriksi vuonna 2018. Hän työskentelee urheilu-uran ohessa Jyväskylän yliopiston liikuntateknologian yksikössä väitöskirja- ja projektitutkijana. Väitöskirja keskittyy nuorten naismaastohiihtäjien ravitsemuksen ja suorituskyvyn yhteyksiin. Kettunen väitteli tohtoriksi lokakuussa 2023. 

## Lähteet
* 
* 

### Viitteet